作者:張炎
標題:大聖樂
內容:隱市山林，傍家池館，頓成佳趣。是幾番臨水看雲，就樹攬香，詩滿闌干橫處。翠徑小車行花影，聽一片春聲人笑語。深庭宇。對清晝漸長，閒教鸚鵡。芳情緩尋細數。愛碧草平煙紅自雨。任燕來鶯去，香凝翠暖，歌酒清時鐘鼓。二十四簾冰壺裡，有誰在簫臺猶醉舞。吹笙侶。倚高寒、半天風露。